
РЕПУБЛИКА СРБИЈА

КОМИСИЈА ЗА АКРЕДИТАЦИЈУ И ПРОВЕРУ КВАЛИТЕТА

Број: 612-00-01300/2014-04
19.06.2015. године
Б е о г р а д
	


На основу члана 14. став 1. тачка 7) и члана 16. Закона о високом образовању („Службени гласник РС” број 76/05, 100/07, 97/08, 44/10) и члана 10. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14), Комисија за акредитацију и проверу квалитета, на седници одржаној 19.06.2015. године, донела је

О Д Л У К У

о акредитацији студијског програма
основних академских студија

Утврђује се да МЕТРОПОЛИТАН УНИВЕРЗИТЕТ са седиштем у Тадеуша Кошћушка 63, БЕОГРАД, ПИБ: 106922471, Матични број: 17799614,  испуњава прописане стандарде за акредитацију студијског програма: основне академске студије – ИНФОРМАЦИОНЕ ТЕХНОЛОГИЈЕ у оквиру ИМТ наука и то за упис 60 (шездесет) студената у седишту Установе и за упис 24 (двадесетчетири) студената за извођење студија на даљину, на српском и енглеском језику.
О утврђеној акредитацији из става 1. ове одлуке Комисија за акредитацију и проверу квалитета издаје Уверење. 
О б р а з л о ж е њ е
Високошколскa установа МЕТРОПОЛИТАН УНИВЕРЗИТЕТ са седиштем у Тадеуша Кошћушка 63, БЕОГРАД, је дана 18.07.2014. године поднела захтев за акредитацију студијског програма основне академске студије – ИНФОРМАЦИОНЕ ТЕХНОЛОГИЈЕ у оквиру ИМТ наука под бројем 612-00-01300/2014-04. 
Уз захтев за акредитацију, достављена је документација, која је прописана чланом 4. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14).

 На основу чл. 6. и 7. Правилника о стандардима и поступку за акредитацију високошколских установа и студијских програма, Комисија за акредитацију и проверу квалитета, образовала је поткомисију ради утврђивања чињеница од значаја за доношење одлуке о захтеву за акредитацију и одредила рецензенте.

Извештај рецензената, о извршеној анализи достављене документације са оценом, извештај поткомисије, који садржи и оцену, сачињен након спроведеног непосредног увида у рад високошколске установе МЕТРОПОЛИТАН УНИВЕРЗИТЕТ и предлог одлуке, достављени су Комисији за акредитацију и проверу квалитета.
Студијски програм припада ИМТ пољу што је у складу са законом и листом области коју је утврдио Национални савет. Назив диломе ДИПЛОМИРАНИ ИНЖЕЊЕР ИНФОРМАЦИОНИХ ТЕХНОЛОГИЈА је у складу са листом звања коју је утврдио Национални савет, а дужина студија од 4 године је у складу са законом. 

Програм је прихваћен од стране Сената Метрополитан Универзитета дана 26.06.2013. године.

Студијски програм садржи све законом предвиђене елементе и има предвиђени број ЕСПБ. Број ЕСПБ бодова након завршених студија је 240. 
Установа је објавила публикацију о студијском програму: Информатор за школску 2013/2014,  и подаци су такође присутни на сајту установе www.metropolitan.аc.rs.
Студијски програм обезбеђује стицање компетенција за препознатљиве и јасне професије и занимања.

Сврха и циљеви су јасно формулисани и у складу су са задацима установе и укључују стицање компетенција и вештина. Додатак дипломи је приложен. 

Циљеви садрже одреднице из којих би се могао закључити зашто је овај програм у области информационих система. Међу циљевима су сви они који се тичу стицања знања и компетенција у области информационих система.

Jасно је наведено које опште и предметно специфичне способности студенти стичу савладавањем програма.

Структура курикулума обухвата распоред предмета по семестрима, фонд часова и број ЕСПБ. Студенти остварује мин 20 часова активне наставе недељно или 600 часова годишње. Активна настава за извођење на класичан начин је у просеку 20.19 часова недељно, од тога су предавања 10.38 часова недељно.

Класификација предмета по типу је: Академско-општеобразовни предмети 12.03%, Теоријско-методолошки предмети - 16.54%, Стручно-апликативни предмети - 35.34% и Научно-стручни предмети - 36.09%.
Установа је приложила Књигу предмета у којој је сваки предмет специфициран. Структура курикулума обухвата опис предмета са називом, типом предмета, годином и семестром студија, бројем ЕСПБ, именом наставника, циљем курса са очекиваним исходима, знањима и компетенцијама, садржајем предмета, препорученом литературом, методима извођења наставе, начином провере знања и оцењивања. Установа је приложила описе везане за стручну праксу и Дипломски рад.

Фактор изборности према позицијама где студент бира предмете је 22.50%.

Курикулум одговара назначеном звању и датим компетенцијама у студијском програму. Програм је целовит и свеобухватан и нуди најновија стручна сазнања, усаглашен је са другим програмима на истој установи и усклађен са најмање три програма иностраних високошколских установа (Middlesex University; University of Leeds, UK; University of Reading, UK).
Програм уписује одговарајући број студената сходно расположивим могућностима установе. Конкурс за упис студената садржи: број, услове за упис, мерила за утврђивање редоследа кандидата, поступак спровођења конкурса, начин и рокове за подношење жалбе на утврђени редослед, као и висину школарине. За упис на прву годину студенти полажу пријемни испит.

Студенти полагањем испита стичу одређени број ЕСПБ бодова. Број ЕСПБ бодова je утврђен за сваки предмет према оптерећењу студената и према јединственој методологији. Успешност студената у савлађивању одређеног предмета континуирано се прати током наставе и изражава поенима. Предвиђено је да студент стиче поене на предмету кроз рад у настави, испуњавањем предиспитних обавеза и полагањем испита при чему је минималан број поена које студент може да стекне испуњавањем предиспитних обавеза током наставе 30 а максимални 70. Сваки предмет из студијског програма има јасан и објављен начин стицања поена: број поена које студент стиче по основу сваке појединачне врсте активности током наставе или извршавањем предиспитне обавезе и полагањем испита. 
Укупан број наставника је довољан да покрије укупан број часова наставе на студијском програму. У реализацију студијског програма за извођење на класичан начин и за учење на даљину укључено је 10 наставника  од којих је 7 наставника са пуним радним временом и 3 са непуним радним временом. Просечно оптерећење наставника на студијском програму за извођење на класичан начин износи 2.50 часова недељно, док за учење на даљину износи 0.85 часова недељно. Нема наставника са ангажовањем већим од 12 часова недељно. Наставници са пуним радним временом држе 74.00% наставе. Испуњен је захтев да најмање 70% часова од активне наставе држе наставници  са пуним радним временом.

За извођење на класичан начин, број сарадника је 13, од којих су 2 са пуним и 11 са непуним радним временом, и он је довољан да покрије укупан број часова наставе на студијском програму. Просечно оптерећење сарадника износи 3.42 часова недељно. За учење на даљину, број сарадника је 12, од којих су 2 са пуним и 10 са непуним радним временом, и он је довољан да покрије укупан број часова наставе на студијском програму. Просечно оптерећење сарадника износи 2.08 часова недељно.
Квалификације наставног особља одговарају нивоу њихових задужења и документоване су референцама, а подаци су доступни јавности.
Величина група за предавања и вежбе одговара Допуни стандарда за акредитацију студијских програма у оквиру ИМТ поља. 
На студијски програм за извођење на класичан начин предвиђен је упис 60 студената у прву годину, односно укупно 240, док је за учење на даљину предвиђен упис 24 студента у прву годину, односно укупно 96. 

Установа је обезбедила амфитеатре, учионице, лабораторије односно друге просторије за извођење наставе, као и библиотечки простор и читаоницу, у складу са потребама  образовног процеса. Установа је обезбедила одговарајући радни простор за наставнике и сараднике. Обезбеђена је сва техничка опрема за савремено извођење наставе. 

Високошколска установа је обезбедила покривеност предмета одговарајућом уџбеничком литературом. Наведена листа уџбеника доступна је студентима на студијском програму, а листа библиотечких јединица релевантних за студијски програм броји 101 наслов. Обезбеђена је опремљеност училима и помоћним наставним средствима за нормално одвијање наставног процеса.

Установа је установила процедуре за праћење квалитета студијског програма. Преко студенских анкета проверава се и утврђује се да ли наставници и сарадници имају коректан и професионалан однос према студентима.

Установа је формирала Kомисију за контролу квалитета на Факултету и приложила је Извештај о резултатима самовредновања и резултате студентске анкете. Приложени су документи: Правилник о уџбеницима и извод из Статута установе којим се регулише оснивање и делокруг рада Комисије за квалитет. Kомисија за контролу квалитета на Факултету броји 9 чланова, од којих је двоје из редова студената.

У свом захтеву институција је затражила и упис 24 студента у прву годину студија ОАС Информационе технологије, који би студирали учењем на даљину.

Током 2013. и 2014. високошколска институција је имплементирала савремени систем за учење на даљину који је развијен у сарадњи Универзитета Метрополитан и фирме Ирвас из Ниша. Хардверска основа система заснована је на сопственој опреми чије језгро представља веома савремен и моћан серверски систем IBM-а у blade технологији. Поред уобичајених функција ЛМС-а, систем за е-учење има следеће специфичности:
· Премена објеката учења ситне гранулације (текстови до пар страна) који омогућавају развој персонализованог система за е-учење, јер се наставни материјали могу прилагођавати специфичним потребама сваког студента или групе студената.

· У оквиру сваке лекције, могуће је дефинисати активности процеса учења и провере стеченог знања, што омогућава управљање процесом учења сваког студента посебно.
Наставници и сарадници Универзитета Метрополитан су објавили више научних радова на ову тему у оквиру последње две међународне конференције eLearning-2012 i eLearning-2013, чији је главни организатор Универзитет Метрополитан, а суорганизатори су Open University of Nederland  и Математички институт САНУ. Универзитет Метрополитан је купио 2014. године простор од око 1.600 м2 у Нишу, а за потребе свог Пословно-образовног центра у Нишу који остварује и функције консултационог центра за студенте на даљину, који живе у Нишу и његовој околини. У оквиру овог центра студенти програма на даљину могу да:
· уче и прате наставу,

· реализују вежбе у рачунарским учионицама уз помоћ асистената,

· обаве консултације са својим асистентима, а и сa појединим наставницима, а у оквиру рада на својим пројектима и домаћим задацима.
Преко апликација eProfesor и eStudent, у оквиру платформе учења на даљину, објављују се информације о добијеним поенима  за пројекте и домаће задатаке студената и др. За сваки предмет постоји посебан форум за дискусије наставника и сарадника са студентима, а и за међусобне дискусије студената везаних за наставу на предмету. Систем нуди и низ интерактивних могућности које се користе при припреми и изради студентских пројеката и домаћих задатака.

Увидом у припремљене наставне материјале КАПК се уверила да постоје адекватни за учење на даљину, као и да постоји одговарајућа техничка опремљеност и обученост кадра да се настава одвија преко платформе за учење на даљину.

Универзитет је припремио и наставне материјале на енглеском за студенте прве године ОАС Информационе технологије.     
Kомисија за акредитацију и проверу квалитета, утврдила је да високошколска установа  DOCVARIABLE ConvertString(UstanovaNaziv,1,5) \* MERGEFORMAT МЕТРОПОЛИТАН УНИВЕРЗИТЕТ-ИНТЕГРИСАН  за студијски програм основне академске студије – ИНФОРМАЦИОНЕ ТЕХНОЛОГИЈЕ у оквиру ИМТ наука испуњава стандард у погледу квалитета студијског програма прописане Правилником о стандардима и поступку за акредитацију високошколских установа и студијских програма.
Имајући у виду да је  високошколска установа испунила стандарде за акредитацију студијског програма  прописане Правилником о стандардима и поступку за акредитацију високошколских установа и студијских програма, одлучено је  као у диспозитиву.
Упутство о правном средству: Против ове одлуке може се изјавити жалба Националном савету за високо образовање у року од 30 дана од дана пријема.

РЕПУБЛИКА СРБИЈА

КОМИСИЈА ЗА АКРЕДИТАЦИЈУ И ПРОВЕРУ КВАЛИТЕТА

Број: 612-00-01300/2014-04
19.06.2015. године
Б е о г р а д
У В Е Р Е Њ Е
О АКРЕДИТАЦИЈИ студијског програма
основних академских студија
МЕТРОПОЛИТАН УНИВЕРЗИТЕТ са седиштем у Тадеуша Кошћушка 63, БЕОГРАД, ПИБ: 106922471, Матични број: 17799614, испуниo је стандарде  прописане Правилником о стандардима и поступку за акредитацију високошколских установа и студијских програма („Службени гласник РС“ број 106/06, 112/08, 70/11, 101/12-I-25, 101/12-I-26, 13/14), за акредитацију студијског програма  основне академске студије – ИНФОРМАЦИОНЕ ТЕХНОЛОГИЈЕ у оквиру ИМТ наука и то за упис 60 (шездесет) студената у седишту Установе и за упис 24 (двадесетчетири) студената за извођење студија на даљину, на српском и енглеском језику. 
Ово уверење издаје се на основу члана 16. став 5. тачка 1) Закона о високом образовању („Службени гласник РС“ број 76/05, 100/07, 97/08, 44/10).

